b'\n_START_ARTICLE_\nLateranski obelisk\n_START_SECTION_\nZgodovina\n_START_PARAGRAPH_\nObelisk je prvotno stal v Amonovem templju v Karnaku, Egipt. V zgodnjem 4. stoletju n. \xc5\xa1t. ga je rimski cesar Konstancij II.   skupaj s tako imenovanim Teodozijevim spomenikom odpeljal z ladjo po Nilu do Aleksandrije. Oba obeliska je nameraval odpeljati v Konstantinopel, novo prestolnico Rimskega cesarstva. Lateranski obelisk nikoli ni prispel tja.\n_START_SECTION_\nCircus Maximus\n_START_PARAGRAPH_\nObelisk je nekaj desetletij stal v Aleksandriji, dokler ni Konstancij II. na svojem edinem obisku v Aleksandriji leta 357 sklenil, da ga bo odpeljal v Rim. V Rimu so ga postavili v bli\xc5\xbeini obeliska Flaminio, ki ga je leta 10 pr. n. \xc5\xa1t. postavil cesar Avgust, da bi krasil spino Circusa Maximusa. Oba obeliska sta na teh mestih stala do padca Zahodnega rimskega cesarstva v 5. stoletju, ko je bil Circus Maximus opu\xc5\xa1\xc4\x8den. Oba spomenika sta se kasneje podrla ali so jih morda podrli. S\xc4\x8dasoma ju je prekrilo blato in gru\xc5\xa1\xc4\x8d majhnega potoka. _NEWLINE_Na rimskem podstavku Lateranskega obeliska je bilo \xc5\xa1e leta 1589 mo\xc4\x8d prebrati opis Konstancijevega prevoza in postavljanja obeliska in Konstancijevo posvetilo njegovemu o\xc4\x8detu, napisano kot epigram na vseh \xc5\xa1tirih straneh podstavka.\n_START_SECTION_\nPiazza San Giovanni in Laterano\n_START_PARAGRAPH_\n\xc4\x8ceprav so dele podrtega Tutmozovega obeliska odkrili \xc5\xbee v 14. in 15. stoletju, so se resna izkopavanja za\xc4\x8dela \xc5\xa1ele pod pape\xc5\xbeem Pijem V. Tri dele Lateranskega obeliska so izkopali leta 1587. Restavriral jih je arhitekt  Domenico Fontana. Obelisk so ponovno postavili 9. avgusta 1588, vendar je bil pribli\xc5\xbeno 4 m kraj\xc5\xa1i od prvotnega. Na mestu, kjer stoji, je  do leta 1538 stal konjeni\xc5\xa1ki kip Marka Avrelija. Njegov kip so takrat prestavili na Piazza del Campidoglio na Kapitolu._NEWLINE_Na vrh obeliska so postavili kri\xc5\xbe, pedestal pa okrasili z napisom, ki opisuje obeliskovo egip\xc4\x8dansko zgodovino, prevoz do Aleksandrije in Rima in krst Konstantina Velikega.'